Эліё Вітарыні — Вікіпэдыя

# Эліё Вітарыні

### Зьвесткі зь Вікіпэдыі — вольнай энцыкляпэдыі.

Выява:Vittorini and Montale.gif
Эліё Вітарыні і Эўджэніё Мантале

Эліё Вітарыні (па-італьянску Elio Vittorini) (23 ліпеня 1908, Сыракуза - 12 лютага 1966, Мілян) — італьянскі пісьменьнік-самавук, перакладчык.

Нарадзіўся ў Сыракузе. У дзяцінстве разам з бацькам-чыгуначнікам вандраваў па Сыцыліі. Пасьля заканчэньня сярэдняй школы без жаданьня наведваў бухгальтарскую школу, пакуль, пасьля некалькіх уцёкаў з дому, у 1924 годзе ня зьехаў з Сыцыліі.

Некаторы час працаваў рахункаводам на будаўнічым прадпрыемстве ў Вэнэцыі Джуліі, а пасьля пераехаў у Флярэнцыю, дзе працаваў карэктарам у газэце "Nazione".

У гэты час пачаў пісаць артыкулы і празаічныя творы, якія дасылаў Курцыё Маляпартэ, а той друкаваў у часопісе "Conquista dello Stato".

У 1927 годзе ў "La Fiera Letteraria" публікуе першы значны празаічны твор "Ritratto di re Gianpiero" ("Партрэт караля Джанп'ера").

У 1933-1934 гадах у выдавецтве "Solaria" па частках выходзіць раман "Чырвоны гвазьдзік", які праз фашысцкую цэнзуру мог выйсьці цалкам толькі ў 1948 годзе.

У 1934 годзе з прычыны атручаньня волавам быў вымушаны пакінуць сваю працу карэктара і зарабляў на жыцьцё перакладамі з ангельскай (вядомыя яго пераклады Фолкнэра, По, Лоўрэнса).

У 1938-1939 гадах выходзіць па частках у часопісе "Letteratura" раман "Conversazione in Sicilia" ("Размова на Сыцыліі"), які быў выдадзены адной кнігай у 1941 годзе.

У 1939 годзе Вітарыні пераязджае ў Мілян, дзе займаецца выданьнем сэрыі "La Corona" і зьяўляецца куратарам анталёгіі амэрыканскай літаратуры, якая праз фашысцкую цэнзуру была выдадзеная толькі ў 1942 годзе.

У 1942 годзе пісьменьнік збліжаецца з падпольнай камуністычнай партыяй і актыўна ўдзельнічае ў супраціве.

У 1945 годзе засноўвае часопіс "Il Politecnico", прысьвечаны сучаснай культуры, а таксама публікуе раман "Uomini e no" ("Людзі і нелюдзі").

У апошнія гады жыцьця працуе кансультантам у вядомым выдавецтве "Einaudi". Памёр у Міляне ў 1966 годзе.

## [рэдагаваць] Бібліяграфія

- "Conversazione in Sicilia" ("Размова на Сыцыліі")
- "Uomini e no" ("Людзі і нелюдзі")
- "Il garofano rosso" ("Чырвоны гвазьдзік")
- "Erica e suoi fratelli" ("Эрыка і яе браты")
- "Le donne dі Messina" ("Жанчыны Мэсыны")
- і інш.

Атрымана з «http://be-x-old.wikipedia.org../../../%D1%8D/%D0%BB/%D1%96/%D0%AD%D0%BB%D1%96%D1%91_%D0%92%D1%96%D1%82%D0%B0%D1%80%D1%8B%D0%BD%D1%96_199d.html»

Катэгорыя: Італьянскія літаратары

##### Views

- Артыкул
- Гутаркі
- Бягучая вэрсія

##### Пошук

##### На іншых мовах

- Deutsch
- English
- Español
- Français
- Hrvatski
- Italiano
- Piemontèis
- Sicilianu